Túléli-e a világ legősibb mestersége a koronavírus-válságot?
A CNN készített riportot amerikai szexmunkásokról a koronavírus idején. A szociális háló hiánya és a munkavégzést gyakorlatilag megakadályozó kockázatok sokukat sodorják nehéz helyzetbe.
"A prostitúció recesszióbiztos vállalkozásnak számított. Eddig. A távolságtartás miatt az egész mesterség kérdésessé vált" – nyilatkozta a CNN-nek egy szexmunkás, aki "olcsó eszkortnak” nevezi magát. Az amerikai hírtelevízió összeállításból kiderül: több millióan éltek szexmunkából az Egyesült Államokban, és a döntő többség helyzete drámaivá vált. Elfogytak a kliensek és elfogyott a pénz.

A kevesebb munka ráadásul több kockázattal jár, és ezzel együtt szigorúbb óvintézkedéseket kíván meg. Maszk kötelező. A partner zuhanyozzon le, vagy legalábbis mosson alaposan kezet. Csókolózás kizárva. Ezek azok az alapszabályok, melyeket a szexmunkásoknak ajánlanak. És a legfontosabb: a hőmérő. Enyhe hőemelkedést még lehet tolerálni, hiszen ez a szituációból is fakadhat. Láz esetében szó sem lehet szexről!

Furcsa módon a kórházi dolgozók azok a lelkes kliensek, akik mindennek ellenére nagy számban jelentkeznek a szexmunkásoknál, akik továbbra is űzik az ipart a válság kellős közepén. "Óránként 300 dollárt is hajlandóak fizetni a szexért az orvosok és az ápolók" - meséli egy szexmunkás, aki leállt, de folyamatosan kapja az ajánlatokat. "Nagy a kísértés, mert fogytán a pénzem, de a kórházban könnyen lehet fertőzést kapni. Óriási a kockázat."

Éhség és nyomor

Az Egyesült Államok polgárainak 10%-a arról számolt be, hogy nem táplálkozik kielégítően, mert nincs miből. A munkanélküliek száma meghaladja a 40 milliót. "Pontosan tudom, hogy mikor jön a szociális segély, mert akkor keresnek fel a kuncsaftjaim is" - mondja egy szexmunkás, aki nem engedheti meg magának a leállást.

Elvben persze ők is kaphatnának szociális segélyt, de a legtöbb államban tilos a prostitúció, így a szexmunkások legnagyobb része nem fizet rendszeresen adót, ezért állami segítségre se nagyon számíthatnak. Csakis saját szervezeteik nyújtanak segélyt.

Az is érdekes, mi lesz, ha vége a mostani válságnak. A fiatalabb és gazdagabb szexmunkások átálltak az internetes szolgáltatásra, csakhogy ez komoly befektetést és szakértelmet igényel. A döntő többségnek se pénze, se a megfelelő digitális tudása nincs meg hozzá. Van viszont családja. A gyerekek elől nagyon nehéz elrejteni a világ legősibb mesterségét, ha azt otthoni munkában végzik.

A nagy kockázat miatt sok szexmunkás szeretne felhagyni a mesterségével, de nem nagyon tud, mert a munkaerőpiacon óriási a túlkínálat. Az életrajzban pedig nem mutatnak igazán jól a prostitúcióval töltött évek. Ezért nagy a kísértés, hogy a nagy kockázat ellenére folytassák a világ legősibb mesterségét, mert másból nem tudnak megélni.
prostitúció koronavírus koronavírus gazdasági következményei